**АНАЛИЗА ЕФЕКАТА ЗАКОНА**

**Кључна питања за анализу постојећег стања и правилно дефинисање промене која се предлаже**

1) Који показатељи се прате у области, који су разлози због којих се ови показатељи прате и које су њихове вредности?

* Законом се регулише спровођење Пописа становништва, домаћинстава и станова 2021. године. Пописом се обезбеђују ажурни подаци о укупном броју, просторној дистрибуцији и основним карактеристикама становништва, домаћинстава и станова у Републици Србији.

2) Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

* Спровођење Пописа становништва, домаћинстава и станова у 2021. године дефинисано је Програмом званичне статистике у периоду од 2016. до 2020. и Стратегијом развоја званичне статистике, која је саставни део петогодишњег Програма. С обзиром на то да је теренска реализација Пописа предвиђена за април 2021. године, у Програму су наведене активности на припремама пописа. Попис 2021. такође ће биће укључен и у Програм званичне статистике у периоду од 2021. до 2025. години.
* Поред тога, Законом о званичној статистици прописано је да РЗС спроводи пописе становништва. Пред сваки попис доноси се посебан Закон о попису становништва, домаћинстава и станова. Претходни попис спроведен је 2011. године, у складу са Законом о попису становништва, домаћинстава и станова у 2011. години.

3) Који су важећи прописи и документи јавних политика од значаја за промену која се предлаже и у чему се тај значај огледа?

* Законом о званичној статистици прописано је да се пописи регулишу посебним законима и финансирају се средствима из буџета Републике Србије. Активности у вези са спровођењем пописа укључене се у петогодишњи Програм званичне статистике и у годишње планове званичне статистике.

4) Да ли су уочени проблеми у области и на кога се они односе? Представити узроке и последице проблема.

* Уколико се Попис не спроведе држава неће располагати ажурним пописним подацима. До проблема може доћи уколико се правовремено не усвоји Закон о попису и уколико се не обезбеде средства неопходна за реализацију пописних активности.

5) Која промена се предлаже?

* Главна промена односи се на датум (период) спровођења пописа и на начин прикупљања података. За разлику од Пописа 2011, када су пописивачи попуњавали папирне упитнике (након чега је организован вишемесечни унос и обрада података), за прикупљање података на терену у Попису 2021. користитиће се преносиви рачунари. Подаци се прикупљају непосредно од грађана, методом интервјуа, при чему ће пописивачи помоћу лаптопова уносити у електронске упитнике одговоре грађана на пописна питања (члан 3.). Поред тога, у односу на Закон о Попису становништва, домаћинстава и станова у 2011. години, овај Закон ближе уређује употребу административних извора података за потребе припреме и организације пописа, обраду и објављивање резултата пописа, као и употребу, заштиту и чување података прикупљених пописом. Посебна пажња посвећена је усаглашавању са законом који уређује заштиту података о личности и са законом којим се регулише област информационе безбедности. Садржај пописних упитника дефинисан је у складу са најновијим међународним препорукама за спровођење пописа, националним потребама и захтевима корисника. Пописни упитници садрже сва обележја која су међународним препорукама дефинисана као обавезна (старост, пол, највиша завршена школа, место рођења, место из којег се лице доселило, брачни статус, занимање, делатност, површина стана, врста стамбеног простора и др.), као и значајан број других обележја (обележја која нису дефинисана као обавезна у међународним препорукама али су препозната као обележја од националног интереса), нпр. националност, вероисповест, матерњи језик, похађање школе, број живорођене деце, разлог пресељења и др. Садржај пописних упитника детаљно су наведена у Нацрту закона (чл. 6-8). Чланом 34. Нацрта Закона предвиђено је да се садржај пописних упитника објављује у ''Службеном гласнику РС'. Такође, Нацртом Закона прецизно су дефинисане обавезе министарстава, посебних организација, јединица локалне самоуправе и других директних учесника у организацији и спровођењу пописа. Поред тога, измењене су и казнене одредбе, у складу са важећим прописима.

6) Да ли је промена заиста неопходна и у ком обиму?

* Доношење новог закона о попису неопходно је првенствено због дефинисања периода и начина пописивања. Попис 2021. се спроводи у априлу 2021. године. Законом о попису 2011. било је прописано да се попис спроводи у октобру 2011. Сви подаци у Попису 2021. прикупљају се према стању на дан 31. марта 2021. у 24.00 сата, односно у поноћ између 31. марта и 1. априла 2021. Подаци се прикупљају непосредно од грађана, методом интервјуа, при чему ће пописивачи помоћу лаптопова уносити у електронске упитнике одговоре грађана на пописна питања. Поред тога, у односу на Попис 2011. неопходне су измене везане за садржај пописних упитника у циљу усаглашавања са захтевима корисника, националним потребама и међународним препорукама за пописе који се спроводе око 2020. године. Такође, обавезе појединих министарстава и посебних организација дефинисане су у складу са њиховим надлежностима. Неопходно је и усаглашавање одредаба са важећим законима из области заштите података о личности, информационе безбедности и другим прописима.

7) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.

Предложени закон ће непосредно утицати на:

* + Грађане (сва лица обухваћена пописом дужна су да дају тачне одговоре на постављена питања; предвиђене су прекршајне казне за лица која одбију да учествују у попису или дају нетачне одговоре);
  + Републички завод за статистику (организује попис, прописује садржај упитника, израђује методологију, координира активности других учесника у попису и обавља друге послове у складу са законом);
  + Министарства, посебне организације и други органи, организације и институције (у сарадњи са Републичким заводом за статистику обављају послове у вези са пописом, из своје надлежности);
  + Јединице локалне самоуправе (пружају логистичку подршку Републичком заводу за статистику у припреми и спровођењу пописа на својој територији; предлажу чланове пописних комисија за подручје јединице локалне самоуправе);
  + Пописивачи, инструктори и друга физичка лица која су ангажована на пословима у вези са пописом (имају уговорне обавезе – дужни су да обављају све послове у складу са уговором, да чувају као тајну све податке до којих дођу током обављања пописних послова за које су ангажовани)

Посредан утицај на све грађане, државне органе, привредне субјекте, образовне и научне институције, локалну самоуправу и др. огледа се у могућности коришћења резултате пописа које објављује Републички завод за статистику.

8) Да ли постоје важећи документи јавних политика којима би се могла остварити жељена промена и о којим документима се ради?

* Не постоје.

9) Да ли је промену могуће остварити применом важећих прописа?

* Промену није могуће остварити применом важећих прописа.

10) Квантитативно (нумерички, статистички) представити очекиване трендове у предметној области, уколико се одустане од интервенције (status quo).

* Уколико се одустане од интервенције неће постојати правни основ за спровођење Пописа становништва, домаћинстава и станова 2021. и Република Србија у наредном периоду неће располагати ажурним, квалитетним и поузданим пописним подацима који су неопходни за доношење одлука, планова и развојних стратегија на свим нивоима власти, за праћење реализације усвојених стратегија и планова, за међународна извештавања Републике Србије, као и за спровођење одредаба појединих закона које се позивају на пописне податке (Закон о заштити права и слобода националних мањина, Закон о националним саветима националних мањина, Закон о службеној употреби језика и писма, Закон о црквама и верским заједницама).

11) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

* Економски и социјални савет УН донео је Резолуцију бр. 2015/10, којом се све државе чланице УН позивају да у периоду 2015–2024. спроведу најмање један попис становништва, наглашавајући значај пописа како за државу као целину, тако и за сваку њену најмању територијалну јединицу.
* Пописи се у већини земаља света спроводе на сваких десет година. У 2021. години попис становништва планирају да спроведу све државе чланице ЕУ (Уредба 763/2008 Европског парламента и Савета за пописе становништва и станова) и чланице ЕФТА, како би се, поред методолошке, обезбедила и оптимална временска упоредивост пописних података на међународном нивоу.

**Кључна питања за утврђивање циљева**

1) Због чега је неопходно постићи жељену промену на нивоу друштва? (одговором на ово питање дефинише се општи циљ).

* Општи циљ је - спроведен попис становништва, домаћинстава и станова 2021. године, којим ће бити обезбеђени подаци о броју и просторном размештају становништва према демографским, географским, миграционим, етничким, образовним, економским и др. карактеристикама, као и подаци о домаћинствима, породицама и стамбеним јединицама.
* Неопходно је да се законом правно регулишу припрема, организација и спровођење пописа, надлежности и обавезе министарстава и других органа и организација, а посебно послови Републичког завода за статистику, дужности лица која обављају послове у вези са пописом и дужности лица која се обухватају пописом, употреба, чување и заштита података, објављивање пописних подататака и др.

2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

* Пописом 2021. биће утврђен укупан број становника, домаћинстава и станова у Републици Србији и њихов распоред по нижим просторним јединицама: управним окрузима, градовима, општинама и насељеним местима. Ови подаци доступни су само из пописа становништва. Претходни попис спроведен је 2011. и резултати тог пописа још увек се користе јер не постоји други извор података. Значај пописа огледа се у томе што се њиме обезбеђују ажурни, потпуни, квалитетни, тачни и међународно упоредиви статистички подаци о становништву, домаћинствима и становима. Поред тога, обезбеђује се и упоредивост са подацима из ранијих пописа, а све у складу са потребама корисника из земље и иностранства. Попис је основни извор података за мале географске области (насеља, делова насеља). Подаци који се прикупе у попису од великог су значаја и за годишње процене броја становника (у међупописном периоду), пројекције броја и основних структура становништва за дужи период, анализу и оцену стања у економском и друштвеном развоју, праћење извршења планова, као и за планирање развоја у економији, образовању, здравству, становању и у осталим областима. Попис има најшири круг корисника података (привредни субјекти, ученици, студенти, новинари, грађани).

Резултати Пописа 2021. користиће се и као основа за израду и праћење реализације стратешких циљева Владе, а нарочито за генерисање индикатора значајних за оцену ефикасности донетих мера, како на националном тако и на локалном нивоу. Пописом се обезбеђују и подаци за потребе међународних институција и организација (УН, Евростат, Унеско и др.). Поред тога, у процесу придруживања Републике Србије Европској унији, пописни подаци важни су за извештавање о напретку у више преговарачких поглавља.

3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

* Нацрт Закона усклађен је са Законом о званичној статистици, Програмом званичне статистике у периоду од 2016. до 2020. коју је донела Народна скупштина, као и са Стратегијом развоја званичне статистике, која је саставни део петогодишњег Програма. С обзиром на то да је теренска реализација Пописа предвиђена за април 2021. године, у Програму су наведене активности на припремама пописа. Попис 2021. такође ће биће укључен и у Програм званичне статистике у периоду од 2021. до 2025. години.
* За дефинисање великог броја стратешких докумената користе се подаци из последњег пописа становиштва. На пописне податке позива се велики број националних стратегија и пратећих акционих планова, нпр: Национална стратегија за младе, Стратегија за социјално укључивање Рома и Ромкиња, Стратегија за унапређење положаја особа са инвалидитетом, Стратегија за управљање миграцијама, Стратегија подстицања рађања, итд.
* Подаци пописа основ су и за остваривање појединих права. На пример: Закон о заштити права и слобода националних мањина, Закон о националним саветима националних мањина, Закон о службеној употреби језика и писма, Закон о верским заједницама и др.

4) На основу којих показатеља учинка ће бити могуће утврдити да ли је дошло до остваривања општих односно посебних циљева?

* Показатељи учинка на основу којих ће бити могуће утврдити да ли су остварени циљеви јесу: скраћен рок обраде података и бржа дисеминација коначних резултата пописа. Наиме, у Попису 2011. обрада података трајала је више месеци и прва књига коначних резултата објављена је у новембру 2012. године (13 месеци након завршетка фазе прикупљања података на терену). Књиге Пописа 2011. су сукцесивно објављиване до априла 2014. Планирано је значајно скраћивање фазе обраде података Пописа 2021. и објављивање коначних резултата пописа у року од шест месеци од момента завршетка теренског прикупљања података. Дисеминација ће, у складу са планом публиковања, трајати до краја 2022. године.
* Да ли је попис испунио очекивања може се оценити и на основу квалитета прикупљених података и обухвата свих јединица пописа. У циљу провере обухвата и квалитета пописа, предвиђено је да се непосредно након теренског прикупљања података спроведе постпописна контрола. Резултати контроле биће објављени заједно са резултатима пописа. Предвиђена је и израда Извештаја о квалитету, у складу са стандардима Европског статистичког система. Имајући у виду да квалитет података утиче на њихову поузданост и употребљивост, Извештај ће обухватити целокупан систем праћења, контроле и управљања квалитетом у свим фазама припреме и реализације пописа. Такође, Извештајем ће бити обухваћене све димензије квалитета у складу са Уредбом 763/2008 Европског парламента и Савета (релевантност, тачност, правовременост, доступност и разумљивиост, опредивост и кохерентност).

**Кључна питања за идентификовање опција јавних политика**

1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана "status quo" опција?

Детаљно су разматране могућности да се Попис становништва, домаћинстава и станова 2021. године спроведе на бази регистара. Установљено је да не постоје услови за регистарски попис из више разлога:

* Закон о централном регистру становништва усвојен је у марту 2019, али ће се примењивати од 1. септембра 2020. За то време потребно је предузети одређене регулаторне мере које се односе на доношење подзаконских аката, којима ће се регулисати ближи начин успостављања и вођења Централног регистра становништва, размена података, приступ, заштита и коришћење података садржаних у Регистру. Доношење ових подзаконских аката предвиђено је у року од 6 месеци од дана његовог ступања на снагу (до краја фебруара 2021.). Осим тога, техничке услове за преузимање података који ће се налазити у Централном регистру морају да обезбеде изворни органи који воде званичну евиденцију из које се подаци преносе у Централни регистар, у складу са законом. Чак и у ситуацији када би Централни регистар становништва био оперативан до априла 2021. године, не може се користити за потребе пописа без дуготрајног процеса испитивања садржаја, обухвата и квалитета података
* Не постоји централни регистар станова и зграда
* Адресни регистар још увек није комплетан и није ажуран (постоје неименоване улице, немају сви објекти кућни број, називи улица и кућни бројеви на терену разликују се од података у Адресном регистру)
* Ниједан регистар не садржи податке о националној припадности, вероисповести и матерњем језику (питања од значаја за спровођење више закона из области заштите права и слобода националних мањина, односно закона о верским заједницама)
* Не постоји регистар из којег се могу преузети подаци о највишој завршеној школи за целокупно становништво (ово питање је обавезно у попису)
* Не постоји јединствена евиденција особа са инвалидитетом и др.

Планирано је да се по завршетку Пописа 2021. симулира „попис базиран на регистрима“ где ће се расположиви административни извори упоређивати са добијеним подацима пописа. Циљ је да се установи који подаци недостају у регистрима, какав је квалитет расположивих података и које све кораке треба предузети у наредном периоду како би се обезбедили услови да се Попис 2031. спроведе преузимањем података из административних регистара или комбинованом методом (делимично преузимање података из регистара и прикупљање недостајућих података на терену).

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

* Није применљиво.

3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?

* Није применљиво.

4) Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?

* Није применљиво.

5) Да ли се промена може постићи кроз спровођење информативно-едукативних мера?

* Није применљиво.

6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?

* У припреми и реализацији пописа, у оквиру своје надлежности, учествују министарства и посебне организације, јединице локалне самоуправе и други органи, организације и институције. Сарадња са цивилним и приватним сектором остварује се у појединим фазама припреме и спровођења пописа (дефинисање садржаја пописних упитника, медијска промоција и др.). Републички завод за статистику организује консултативне састанке са НВО и удружењима грађана приликом дефинисања садржаја пописних упитника и приликом израде плана дисеминације пописних резултата. Сарадња се интензивира током припрема и теренске реализације пописа, нарочито у вези са пописивањем осетљивих категорија становништва (Роми, бескућници и др.). Од посебног значаја је сарадња са националним саветима националних мањина (превођење упитника на језике националних мањина, пописивање ромских подстандарних насеља, медијска промоција пописа на језицима националних мањина и др.).

7) Да ли постоје расположиви, односно потенцијални ресурси за спровођење идентификованих опција?

* Није применљиво.

8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?

* Није применљиво.

**Кључна питања за анализу финансијских ефеката**

1) Какве ће ефекте изабрана опција имати на јавне приходе и расходе у средњем и дугом року?

* Средства за спровођење Пописа 2021. обезбеђују се делом из Буџета Републике Србије (у периоду 2019 - 2022) и делом из средстава ЕУ (ИПА 2018 национални програм), с тим што се из Буџета Републике Србије обезбеђују и додатна средства за набавку опреме која ће се, осим за спровођење Пописа становништва, користити и за спровођење Пописа пољопривреде (јесен 2021). Укупан износ средстава за Попис становништва 2021. већи је у односу на средства потрошена у Попису 2011, пре свега због измена Закона о порезу на доходак грађана. Наиме, у време спровођења Пописа 2011. све надокнаде за рад лица ангажованих у попису биле су ослобођене плаћања пореза и доприноса, у складу са чланом 9. тачка 16) Закона о порезу на доходак грађана. Из тог разлога, у 2011. години су направљене уштеде од око шест милиона евра, и то само за плаћање пописивача и инструктора. У данашњим околностима, трошкови Пописа 2011. били би скоро исти као трошкови предвиђени за реализацију Пописа 2021. Износ средстава за спровођење Пописа 2021. детаљније је приказан у Образложењу закона.
* Републички завод за статистику је детаљно анализирао различите методе спровођења пописа, водећи рачуна, како о трошковима, тако и о квалитету прикупљених података. Пописивање помоћу преносивих рачунара је метод који се примењује у већем броју земаља. Предности оваквог начина прикупљања података јесу: бољи квалитет података (уграђена правила логичке контроле приликом уноса одговора испитаника, чиме се грешке пописивача своде на минимум), аутоматско пребацивање података у базу, бољи мониторинг рада пописивача (праћење обухвата у реалном времену), скраћивање фазе обраде података и бржа дисеминација коначних резултата. Наиме, у Попису 2011. попуњавани су папирни упитници, који су по завршетку теренског прикупљања података транспортовани у центар за унос и обраду (у изнајмљен и посебно опремљен простор), где су упитници најпре скенирани, затим је примењен посебан софтвер за оптичко препознавање карактера, након чега се приступило шифрирању текстуалних одговора и контроли контингената (развијене су посебне апликације). Поред тога ручно су уношени Контролници (спискови домаћинстава са адресним подацима, који су служили за контролу обухвата). На овим пословима, који су трајали око осам месеци радили су посебно обучени оператери, и то у две смене уз стални надзор запослених из РЗС-а. По завршетку ове фазе рада, следила је фаза логичке контроле и кориговања неисправних слогова. Прва књига коначних резултата пописа 2011. објављена је тек након годину дана од завршетка пописивања. Употребом лаптопова у Попису 2021. подаци ће се аутоматски преносити у базу податка и на тај начин се прескаче фаза уноса која је захтевала значајна финансијска средства. Такође, неће се штампати упитници у вишемилионским тиражима, што ће додатно утицати на смањење трошкова.
* Трошкови набавке комплетне опреме износе 8.208.000 евра. Комплетна набавка се финансира из Буџета Републике Србије за 2020. годину. Један контингент лаптопова користиће се и за Попис пољопривреде који је планиран за јесен 2021. На овај начин биће остварене значајне уштеде. Наиме, Попис пољопривреде 2012. коштао је око 15 милиона евра, а трошкови Пописа пољопривреде износиће око осам милиона евра. Након завршетка оба пописа лаптопови ће бити стављени на располагање Влади Републике Србије и могу се, зависно од потреба, дистрибуирати другим државним органима, школама итд.
* Када се упореде трошкови оба пописа из претходног циклуса (Попис становништва 2011. и Попис пољопривреде 2012) са укупним средствима која су предвиђена за Попис становништва 2021. и Попис пољопривреде 2021, долази се до закључка да је потребно обезбедити исти износ средстава. Ако се има у виду да је у међупописном забележено значајно повећање просечне плате и да је потребно платити порезе и доприносе за рад лица ангажованих у Попису становништва (што није био случај 2011. године), може се рећи да се у наредни попис улази са истим или чак скромнијим буџетом него што је то био случају у претходном пописном циклусу. Процењени трошкови Пописа у Републици Србији од око 4,2 евра по становнику су приближни или нешто нижи од планираних трошкова земаља које на исти начин спроводе попис.

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

* Средства се обезбеђују делом из буџета Републике Србије и делом из претприступних фондова ЕУ (ИПА 2018 национални програм).

3) Како ће спровођење изабране опције утицати на међународне финансијске обавезе?

* Неће утицати.

4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?

* Није предвиђено оснивање нових институција, нити реструктуирање постојећих. Обука државних службеника који учествују у пописним активностима неће проузроковати додатне трошкове.

5) Да ли је могуће финансирати расходе изабране опције кроз редистрибуцију постојећих средстава?

* Није могуће.

6) Какви ће бити ефекти спровођења изабране опције на расходе других институција?

* Нису предвиђени додатни расходи других институција.
* Предвиђене су надокнаде за рад свих лица ангажованих на пословима пописа, како пописивача и инструктора, тако и запослених лица из државних органа и других институција наведених у члану 12. Нацрта закона, као и свих запослених који буду ангажовани из јединица локалне самоуправе и других органа, организација и институција.

**Кључна питања за анализу економских ефеката**

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

* Изабрана опција неће проузроковати трошкове привреди. Сви привредни субјекти могу бити корисници пописних података и аналитичких докумената који се заснивају на пописним подацима. Резултати пописа биће јавно доступни на сајту Републичког завода за статистику. По посебним захтевима корисника, могуће су и додатне обраде података. Доступни су искључиво агрегирани подаци.

2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

* Није применљиво.

3) Да ли изабране опције утичу на услове конкуренције и на који начин?

* Није применљиво.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

* Изабрана опција ће имати позитиван утицај на људске ресурсе у погледу стицања нових знања и вештина.

5) Да ли изабрана опција утиче на друштвено богатство и његову расподелу и на који начин?

* Није применљиво.

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

* Није применљиво.

**Кључна питања за анализу ефеката на друштво**

1) Колике трошкове и користи (материјалне и нематеријалне) ће изабрана опција проузроковати грађанима?

* Грађани неће имати трошкове и користи материјалне природе. Користи нематеријалне природе односе се на могућност грађана да користе резултате пописа. Резултати пописа биће објављени на сајту Републичког завода за статистику, по различитим обележјима и просторним јединицама, у складу са планом публиковања. Грађани могу користити пописне податке како би се информисали о броју и структурама становништва, домаћинстава и станова, по различитим просторним јединицама, за потребе образовања (семинарски, дипломски, мастер, докторски радови) и др.

2) Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?

* Нема штетног утицаја на специфичне групе популација.

3) На које друштвене групе, а посебно на које осетљиве друштвене групе, би утицале мере изабране опције и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?

* Пописни подаци су значајни за спровођење закона и других правних аката из области остваривања права националних мањина, и за дефинисање мера за побољшање положаја осетљивих група становништва и на смањење њихове социјалне искључености (особе са инвалидитетом, стари, Роми и др.).

4) Да ли би и на који начин изабрана опција утицала на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике

* Током теренске реализације пописа, у периоду од месец дана, биће ангажована углавном незапослена лица (као пописивачи, инструктори и др.), што ће имати позитиван утицај на тржиште рада и запошљавање, како у погледу њиховог радног ангажовања и стицања искустава, тако и кроз њихову додатну обуку (усвајање нових знања и вештина).

5) Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?

* Нема дискриминације.

6) Да ли би изабрана опција могла да утиче на цене роба и услуга и животни стандард становништва, на који начин и у којем обиму?

* Нема утицаја на цену роба и услуга. Привремено побољшање животног стандарда може се посматрати само на нивоу појединца, односно домаћинства лица које је ангажовано за рад у попису и које по том основу остварује зараду.

7) Да ли би се реализацијом изабраних опција позитивно утицало на промену социјалне ситуације у неком одређеном региону или округу и на који начин?

* Није применљиво.

8) Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?

* Није применљиво.

**Кључна питања за анализу ефеката на животну средину**

1) Да ли изабрана опција утиче и у којем обиму утиче на животну средину, укључујући ефекте на квалитет воде, ваздуха и земљишта, квалитет хране, урбану екологију и управљање отпадом, сировине, енергетску ефикасност и обновљиве изворе енергије?

* Није применљиво.

2) Да ли изабрана опција утиче на квалитет и структуру екосистема, укључујући и интегритет и биодиверзитет екосистема, као и флору и фауну?

* Није применљиво.

3) Да ли изабрана опција утиче на здравље људи?

* Није применљиво.

4) Да ли изабрана опција представља ризик по животну средину и здравље људи и да ли се допунским мерама може утицати на смањење тих ризика?

* Не представља ризик.

5) Да ли изабрана опција утиче на заштиту и коришћење земљишта у складу са прописима који уређују предметну област?

* Не утиче.

**Кључна питања за анализу управљачких ефеката**

1) Да ли се изабраном опцијом уводе организационе, управљачке или институционалне промене и које су то промене?

* Не уводе се институционалне промене. Предвиђено је да се у Републичком заводу за статистику формира посебно управљачко тело са задатком да организује и координира рад свих учесника у Попису. Такође, предвиђено је да се на предлог јединица локалне самоуправе формирају 162 пописне комисије. Управљачко тело у Републичком заводу за статистику и пописне комисије при општинама и градовима имају привремени мандат који траје до завршетка прописаних задатака.
* Нацртом закона предвиђено је да директор Републичког завода за статистику прописује основне пописне упитнике: Пописницу и Упитник за домаћинство и стан, као и организационо-методолошко упутство за спровођење Пописа. Садржај упитника објављује се у „Службеном гласнику РС” пре почетка теренске реализације пописа. Републички завод за статистику објављује резултате Пописа од јавног значаја, и то: прелиминарне резултате Пописа, у року од 30 дана од дана завршетка пописивања, и коначне резултате Пописа, заједно са метаподацима и извештајем о квалитету, у складу са календаром објављивања, сукцесивно до 31. децембра 2022. године. Резултати се објављују искључиво у виду агрегираних података, и доступни су свима под једнаким условима на званичном веб-сајту Републичког завода за статистику (члан 28. Нацрта закона).

2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

* За спровођење изабране опције потребно је ојачати кадровске капацитете Републичког завода за статистику. Квалитетни кадрови су кључ успешне реализације планираних активности. РЗС не располаже довољним бројем запослених лица одговарајуће стручности, што је закључак мисије Евростата. За обављање појединих послова у вези са пописом биће неопходно ангажовање одређеног броја лица по уговору о привременим и повременим пословима (између 20 и 40 лица, у зависности од фазе рада).
* Квалитет пописа умногоме зависи од добро организоване и једнообразне обуке свих лица која ће обављати и контролисати теренско прикупљање података. Потребно је обучити око 20.000 непосредних учесника Пописа (пописивача, инструктора, чланова пописних комисија, општинских координатора, додатних пописивача за рад у подстандардним ромским насељима и других учесника у различитим фазама припреме и реализације Пописа). Током обуке пописивача и инструктора неопходно је обезбедити ИТ подршку на свим инструктажним пунктовима, те додатно обучити око 200 информатичара који ће пружати техничку подршку, како за време обуке пописивача и инструктора, тако и током теренске реализације пописа. Обука ће бити организована и за представнике министарстава и посебних организација који учествују у процесу пописивања посебних категорија становништва (бескућника, тражилаца азила, лица на издржавању казне затвора и др.).
* Вишеетапне петодневне инструктаже непосредних учесника Пописа – општинских координатора, чланова пописних комисија, инструктора и пописивача, важна су карика у ланцу припрема за успешну теренску реализацију Пописа. Први ниво тренинга биће организован за општинске координаторе које ће обучити методолози и ИТ стручњаци из РЗС-а. У другој фази обуке, општински координатори обучавају инструкторе, а након тога (у трећој фази обуке) инструктори обучавају пописиваче. Финансирање обуке на свим нивоима предвиђено је у оквиру ИПА 2018 националног програма.

3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

* Не.

4) Да ли је изабрана опција у сагласности са важећим прописима, међународним споразумима и усвојеним документима јавних политика?

* Да.

5) Да ли изабрана опција утиче на владавину права и безбедност?

* Није применљиво.

6) Да ли изабрана опција утиче на одговорност и транспарентност рада јавне управе и на који начин?

* Све активности у вези са спровођењем пописа су транспарентне.

7) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

* Није применљиво.

**Кључна питања за анализу ризика**

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

* Процес неформалних консултација обављен је са појединим институцијама које су препознате као учесници у реализацији појединих пописних активности, нпр. Републички геодетски завод, Комесаријат за избеглице и миграције и др. Усвојено је више предлога, на пример: на предлог Географског факултета у Београду, у садржај пописних упитника уврштено је питање о називу државе у којој лице ради (за лица која раде у иностранству) и о години одласка у иностранство (за лица која су живела/боравила у иностранству годину дана или дуже); на предлог Министарства просвете, науке и технолошког развоја проширен је број модалитета код питања о похађању школе, и др. Нису прихваћени поједини предлози да се у попису постављају питања која према међународним препорукама нису примерена за пописе становништва и која треба да буду предмет анкета на узорку или се могу добити из административних извора (нпр. месец рођења сваког живорођеног детета – питање које се поставља женама које су рађале, када је домаћинство основано, старост лица у време стицања највишег нивао образовања и др.). Сви учесници консултативних састанак детаљно су упознати са разлозима прихватања, односно неприхватања сваког појединачног предлога.
* Јавна расправа о Нацрту закона у потпуности је спроведена у складу са утврђеним Програмом, за представнике релевантних државних институција, невладиних организација, стручне јавности и других заинтересованих субјеката и појединаца. У склопу јавне расправе одржан је Округли сто на којем су учесници имали могућност да изнесу своје конструктивне предлоге и примедбе. Предлози који су изнети и питања која су постављена у дискусији на одржаном Округлом столу углавном су ишли у правцу разјашњења, односно појашњења концептуалних и појединачних решења садржаних у Нацрту закона, што је допринело бољем разумевању текста Нацрта закона и циља који се његовим доношењем жели постићи.
* По окончању поступка јавне расправе РЗС је анализирао све примедбе, сугестије и предлоге учесника јавне расправе и у прописаном року саставио Извештај о спроведеној јавној расправи на својој веб страници и Порталу е-управе.
* Такође, Нацрт закона је прослеђен и Европској комисији ради прибављања мишљења. Коментари Европске комисије су детаљно анализирани, при чему се већина коментара односи на поједина методолошка решења. У циљу унапређења текста Нацрта закона, неке од примедаба су уважене. У складу са сугестијама Европске комисије, у Нацрт закона додата је дефиниција домаћинства како би се прецизирао концепт домаћинства који се примењује у Републици Србији, што је од значаја за међународна поређења пописних података. Поред тога, допуњен је члан 28. Нацрта закона који се односи на објављивање пописних резултата, тако што је наведено да Републички завод за статистику, заједно са резултатима пописа, објављује и метаподатке и извештај о квалитету. На овај начин, обезбеђена је директна усклађеност са Регулативом (ЕК) 763/2008 и са имплементационим регулативама за попис 2021. Највише примедаба односи се на то да Нацрт закона не садржи дефиницију уобичајеног становништва и да није прецизно наведено како ће се третирати поједине категорије становништва, што је од посебног значаја за међународну упоредивост пописних података. Поред тога, наведено је да постоји бојазан да ли су у члану 4. Нацрта закона наведене све категорије становништва које треба пописати како би било могуће издвојити контингент уобичајеног становништва Републике Србије. Републички завод за статистику је приликом припреме Нацрта закона разматрао опцију да се законом дефинише контингент уобичајеног становништва, али је закључено да је у националном интересу да се прикупе информације о свим лицима, укључујући и она лица која не задовољавају критеријум уобичајеног становника места пописа (нпр. наши грађани који су дуже од годину дана одсутни из земље због рада/боравка у иностранству или привремено присутна лица у месту пописа), а да се приликом обраде прикупљених података дефинише контингент уобичајеног становништва у складу са међународним препорукама. Стога је у тексту Нацрта закона дат шири оквир, док су критеријуми за дефинисање уобичајеног становништва саставни део методологије пописа и свакако ће бити наведени приликом објављивања коначних резултата пописа. Овакав концепт примењен је и у Попису 2011. године.

2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

* Средства се обезбеђују из ИПА 2018 националног програма и из буџета Републике Србије. Предвиђено је довољно времена за спровођење поступка јавних набавки.

3) Да ли постоји још неки ризик за спровођење изабране опције?

* Нису препознати други ризици.